|  |  |
| --- | --- |
| Numri i lëndës: | 2018:040407 |
| Datë: | 16.08.2019 |
| Numri i dokumentit: | 00460890 |

**P.nr.169/19**

**NË EMËR TË POPULLIT**

**GJYKATA THEMELORE NË PEJË - DEGA ISTOG - DEPARTAMENTI I PËRGJITHSHËM- Divizioni Penal,** sipas Gjyqtarit të vetëm gjykues Arben Mustafaj, me pjesëmarrjen e praktikantes gjyqësore Venera Berisha, në lëndën penale kundër të pandehurit A.Dnga f.sh. L K. Istog, i akuzuar për shkak të veprës penale “Mbajtja në pronësi, kontroll ose posedim të paautorizuar të armëve”, nga neni 374 par. 1 të KPRK-së, sipas aktakuzës së Prokurorisë Themelore në Pejë – Departamenti për Krime të Përgjithshme, me PP/II.nr.4/2018, e dt.23.07.2018, në seancën për shqyrtimin e marrëveshjes për pranimin e fajësisë të mbajtur me dt. **08.08.2019,** në praninë e Prokurorit të Shtetit, Ersan Qavolli të pandehurit A.Dme mbrojtësin e tij Av. Shqipdonë Maraj, Gjykata të njëjtën ditë publikisht mori dhe publikisht shpalli, ndërsa me dt.16.08.2019, e përpiloj këtë:

**A K T GJ Y K I M**

**I akuzuari A D**, i lindur me .. ne fsh. K Komuna e Vitisë, tani me banim ne fsh. L K Istog, i biri i H dhe nenës H, e gjinisë GJ, ka të kryer shkollën e mesme, bujk, i martuar babai i katër fëmijëve, i gjendjes së mesme ekonomike, i identifikuar ne baze te letërnjoftimit të RKS-së, me nr...., Shqiptar, Shtetas i Republikës së Kosovës, i pa dënuar me parë nga Gjykata, gjendet në liri.

**ËSHTË FAJTOR**

**Për shkak se:**

Më datë. ..., rreth orës .. minuta, ne fsh L K-Istog, ne shtëpinë e tij, pa autorizim ka poseduar arme e municione dhe atë: një pushke automatikë AK-47 me nr. serik 0410648-87, kalibër 7.62 mm, viti i prodhimit 1987, prodhim i Shqipërisë, një karikator dhe 6 (gjashte) cope fishek te kalibrit 7.62x39mm, ne atë mënyre qe Njësiti Policor ne Istog me te vërejtur qe i pandehuri ne rrjetin social facebook ka postuar një fotografi me armen ne fjale, të njëjti shkojnë ne shtëpinë e te pandehurit dhe tek i njëjti gjejnë dhe konfiskojnë armen dhe municionin me te dhënat e sipërshënuara,

* me çka ka kryer vepër penale, “Mbajtja në pronësi, kontroll ose posedim të paautorizuar të armëve”, nga neni 374 par. 1 të KPRK-së.

Andaj gjykata, duke vepruar në kuptim të nenit 7, 8, 9, 10, 17, 21, 41, 42 , 43 , 46, 62, 69, 73, 74 dhe nenit 374 par. 1 të KPRK, si dhe nenit 233, 359, 360, 361, 365, 366, 450 të KPPRK, të pandehurit i shqipton.

**DËNIM ME GJOBË**

**Ashtu që:**

**1.** Të pandehurit **A.D**, Gjykata i përcakton dënim me gjobënë shumën prej **600 (gjashtëqind) euro**, të cilin dënim i pandehuri obligohet që ta paguaj në afatin prej **15 (pesëmbëdhjetë) ditësh**, pas plotfuqishmërisë së këtij aktgjykimi.

**2**.Nëse i pandehuri nuk dëshiron apo nuk mund të paguan gjobën sipas afatit të dhen nga gjykata, atëherë e njëjta gjobë, do të zëvendësohet në dënim me burg, konform nenit 46 par.3 të KPRK-së.

**3.** I pandehuri obligohet që në emër të paushallit gjyqësorë te paguaj shumën prej **20 ( njëzet ) euro**, si dhe në emër të taksës për kompensimin e viktimave të krimitshumën prej **30 (tridhjetë) të gjitha** në afat prej 15 ditësh nga dita e plotfuqishmërisë se këtij aktgjykimi.

**DËNIM PLOTËSUES**

**4.**Konform nenit 62 par.2 pika 2.7 dhe nenit 69 të KPRK-s të akuzuarit i shqiptohet dënimi plotësues marrja e sendit, ku i konfiskohet, një pushke automatikë AK-47 me nr. serik 0410648-87,kalibër 7.62 mm, viti i prodhimit 1987, prodhim i Shqipërisë, si dhe një karikator dhe 6 (gjashte) cope fishek te kalibrit 7.62x39mm.

**A r s y e t i m**

Prokuroria Themelore në Pejë - Departamenti për Krime të Përgjithshme, pranë kësaj Gjykate ka ngrit aktakuzën me PP/II.nr.4/2018, me dt.23.07.2019, ndaj të pandehurit A D, nga f.sh. L K. Istog, duke e akuzuar për vepër penale, “Mbajtja në pronësi, kontroll ose posedim të paautorizuar të armëve”, nga neni 374 par. 1 të KPRK-së, së bashku me aktakuzë, në gjykatë e ka dorëzuar edhe marrëveshjen për pranimin e fajësisë të lidhur në prokurori në mes të Prokurorit të Shtetit dhe të akuzuarit me mbrojtësin e tij i caktuar sipas detyrës zyrtare, me propozim që i akuzuari të dënohet me dënim me gjobë si dhe me propozim që të akuzuarit ti shqiptohet dënimi plotësues i konfiskimit të armës dhe municionit.

Gjykata ka caktuar seancën për shqyrtimit të marrëveshjes për pranimin e fajësisë me dt.18.09.2018, 07.11.2018,dhe 15.01.2018, ku në të gjitha seancat ka prezantuar prokurori i shtetit dhe mbrojtësi i të pandehurit mirëpo nuk ka qenë prezent i pandehuri A.D ndaj të cilit gjykata me dt.10.12.2018 ka lëshuar urdhër arrest dhe është njoftuar nga policia se i njëjti gjendet jashtë vendit, ku pastaj gjykata me dt.16.01.2019 ka lëshuar letër rreshtimin.

Më datë 08.08.2019, Gjykata mbajti seancën për shqyrtimit të marrëveshjes për pranimin e fajësisë në praninë e Prokurorit të Ersan Qavolli, mbrojtësit Shqipdonë Maraj dhe të pandehurit A.Di cili është sjellë nga policia pasi qe është ndaluar në bazë të letë rreshtimit të Gjykatës.

Gjykata në seancën për shqyrtimin e marrëveshjes mbi pranimin e fajësisë e ka vlerësuar së marrëveshja mbi pranimin e fajësisë, dhe ka gjetur se e njëjta është lidhur konform nenit 233 të KPPRK-së dhe pasi që është bindur që e njëjta është e bazuar në ligj të njëjtën me aktvendim në procesverbal e ka aprovuar.

Meqenëse gjykata e ka pranuar marrëveshjen për pranimin e fajësisë, para së të kalojë në vendimin mbi dënim i ka ftuar palët që të deklarohen lidhur me dënimin.

Prokurori i shtetit Ersan Qavolli, deklaroj, se qëndroj pranë përmbajtës se marrëveshjes te arritur ne prokurori me dt. 23.07.2019 , e cila marrëveshje është përpiluar komfor dispozitave ligjor nga neni 233 te KPPK-së dhe e njëjta po ashtu është arritur ne prezencën e mbrojtësit te pandehurit , andaj si e tillë kërkoj qe nga ana e gjykatës te aprovohet dhe te akuzuarit ti shqiptohet dënimi i paraparë komfor marrëveshjes paoshtu te njëjtit ti shqiptohet edhe dënimi plotësues konfiskimi i armës dhe municionit ndërsa sa i përket rrethanave lehtësuese dhe renduese ia la lenë gjykatës ne vlerësim.

Mbrojtësi i te akuzuarit Av. Shqipdonë Maraj deklaroj, Duke u bazuar në faktin se i mbrojturi im e ka pranuar fajësinë dhe në ketë drejtim në prokurorin e shtetit në Pejë, kemi arritur marrëveshjen mbi pranimin e fajësisë, i propozoja gjykatës qe të pranohet kjo marrëveshje dhe të mbrojturit tim ti shqiptohet dënimi i paraparë në kuadër të marrëveshjes, dhe si rrethanë lehtesuse i propozoj gjykate ti marr faktin se është hera e parë qe bije ndesh me ligjin, është penduar për veprën e kryer dhe është mbajtës i familjes.

I pandehuri A.Ddeklaroj,Se e kam pranuar fajësinë lidhur me veprën penale për të cilën akuzohem, jam penduar për veprimet e mija qe i kam marrë, është hera e par qe bie ndesh me ligjin dhe ju premtoj qe nuk do te përsëris këso vepra penale.

Me faktet e ofruara si dhe duke marrë për bazë arritjen e marrëveshjes për pranimin e fajësisë është vërtetuar gjendja faktike se i pandehuri me datën 27.12.2017, rreth orës 09:50 minuta, ne fsh L K-Istog, ne shtëpinë e tij, pa autorizim ka poseduar arme e municione dhe atë: një pushke automatikë AK-47 me nr. serik 0410648-87, kalibër 7.62 mm, viti i prodhimit 1987, prodhim i Shqipërisë, një karikator dhe 6 (gjashte) cope fishek te kalibrit 7.62x39mm, ne atë mënyre qe Njësiti Policor ne Istog me te vërejtur qe i pandehuri ne rrjetin social Facebook ka postuar një fotografi me armen ne fjale, të njëjti shkojnë ne shtëpinë e te pandehurit dhe tek i njëjti gjejnë dhe konfiskojnë armen dhe municionin me te dhënat e sipërshënuara.

Nga gjendja e vërtetuar faktike si është përshkruar në dispozitiv të aktgjykimit, pa dyshim rrjedh se në veprimet e të pandehurit A D, qëndrojnë të gjitha elementet e veprës penale Mbajtja në pronësi, kontroll ose posedim të paautorizuar të armëve nga neni 374 par. 1 të KPRK.

Sa i përket fajësisë gjykata ka gjetur se te i pandehuri ka ekzistuar dashja që veprën penale ta kryen në mënyrë të përshkruar si në dispozitiv të aktgjykimit pasi që i pandehuri ka qenë i vetëdijshëm për veprën e kryer dhe ka dëshiruar kryerjen e saj.

Gjatë procedurës penale nuk janë paraqit rrethana të cilat do ta zvogëlojnë apo përjashtojnë përgjegjësin penale të pandehurit, kështu që i njëjti është penalisht përgjegjës.

Gjykata me rastin e marrjes së vendimit mbi dënimin, konform neneve 73, 74 të KPRK-së për të pandehurin ka vlerësuar të gjitha rrethanat lehtësuese dhe rënduese. Kështu si rrethana lehtësuese për te pandehurin,Gjykata ka vlerësuar faktin se i pandehuri e ka pranuar fajësinë është penduar për veprën e kryer, dhe hera e parë qe bije ndesh me ligjin.

Rrethanë rënduese gjykata gjeti rrezikshmërinë shoqërore që paraqet kjo vepër penale, si dhe denushmerin e saj e cila është e dënueshme me dënim me gjobë deri në 7500 euro, ose dënim me burgim deri në 5 vite.

Gjykata ka ardhur ne përfundim se dënimi i shqiptuar të pandehurit është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë. Gjykata gjithashtu është e bindur se vendimi mbi dënim do të shërbej për arritjen e qëllimit të dënimit në pengimin e të pandehurit në kryerjen e veprave penale ne të ardhmen, por ai do të ndikoj edhe si preventive e përgjithshme për personat tjerë qe të përmbahen nga kryerja e veprave penale ne përputhje me nenin 41 te KPRK-së.

Gjykata konform nenit 62 par. 1, par. 2 nënpar. 2.7 dhe nenit 69 të KPRK-së të akuzuarit i ka shqiptuar dënimin plotësues të përshkuar si në dispozitiv të këtij aktgjykimi.

Duke u bazuar ne nenin 450 par. 1 dhe 2 të KPPRK-së, gjykata ka përcaktuar paushallin gjyqësor si në dispozitiv të këtij aktgjykimi.

Vendimi në emër të kompensimit të viktimave të krimit është marrë, konform nenit 39 par.3 nën par 3.1 të Ligjit nr.05/L-036 për Kompensimin e Viktimave të Krimit.

Nga arsyet e cekura më lartë dhe me zbatimin e nenit 370 të KPPRK-së është vendosur si në dispozitiv të këtij aktgjykimi.

**GJYKATA THEMELORE NË PEJË DEGA ISTOG**

**DEPARTAMENTI I PERGJITHSHEM**

**P.nr.169 /18 më dt. 08.08.2019**

**Praktikantja e Gjykatës Gjyqtari**

**\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_**

**Venera Berisha Arben Mustafaj**

**KËSHILLA JURIDIKE:**

Palët që në afatin ligjor kanë paralajmëruar ankesë kanë

të drejtë që ankesën ta bëjnë në afat prej 15 ditësh,

nga dita e marrjes së aktgjykimit. Ankesa i dërgohet

Gjykatës se Apelit ne Prishtine e përmes kësaj Gjykate.